b'\n_START_ARTICLE_\nLietuvos medicinos ir farmacijos istorijos muziejus\n_START_PARAGRAPH_\nLietuvos medicinos ir farmacijos istorijos muziejus \xe2\x80\x93 Lietuvos sveikatos moksl\xc5\xb3 universiteto padalinys, organizuojantis ir vykdantis muziejini\xc5\xb3 vertybi\xc5\xb3 kaupimo, apsaugos, eksponavimo, mokslo tiriam\xc4\x85j\xc4\x85 bei populiarinam\xc4\x85j\xc4\x85 veikl\xc4\x85. \xc4\xaesik\xc5\xabr\xc4\x99s Kauno senamiestyje, Rotu\xc5\xa1\xc4\x97s a. 28.\n_START_SECTION_\nIstorija\n_START_PARAGRAPH_\nMuziejus prad\xc4\x97tas kurti 1936 m. Lietuvos vaistinink\xc5\xb3 draugijos (LVD) ir Lietuvos farmaceut\xc5\xb3 s\xc4\x85jungos pastangomis. Vaistin\xc4\x97ms buvo i\xc5\xa1si\xc5\xb3sti pra\xc5\xa1ymai prisid\xc4\x97ti prie muziejaus k\xc5\xabrimo, rinkti ir perduoti senus daiktus bei dokumentus. Vaistininkai atsiliep\xc4\x97 \xc4\xaf \xc5\xa1\xc4\xaf kreipim\xc4\x85si ir \xc4\xaf Kaun\xc4\x85 i\xc5\xa1siunt\xc4\x97 daug verting\xc5\xb3 eksponat\xc5\xb3: sen\xc5\xb3 farmakop\xc4\x97j\xc5\xb3, herbarium\xc5\xb3, vaistin\xc4\x97s ind\xc5\xb3, svarstykli\xc5\xb3, bald\xc5\xb3 ir kt._NEWLINE_1937 m. LVD nuomojo atskir\xc4\x85 patalp\xc4\x85 Donelai\xc4\x8dio g., kurioje buvo \xc4\xafrengta Lietuvos senov\xc4\x97s vaistin\xc4\x97s muziejaus ekspozicija. 1940 m. prasid\xc4\x97jus sovietinei okupacijai \xc5\xa1ias patalpas reik\xc4\x97jo palikti, eksponatai buvo i\xc5\xa1sklaidyti po \xc4\xafvairius vaist\xc5\xb3 sand\xc4\x97lius._NEWLINE_Po karo muziejaus turtas suve\xc5\xbetas \xc4\xaf Vytauto Did\xc5\xbeiojo universiteto Medicinos fakulteto r\xc5\xabmus. Didesni daiktai (stalai, spintos) buvo sud\xc4\x97ti fakulteto r\xc5\xabm\xc5\xb3 r\xc5\xabsyje, o ma\xc5\xbeesni (vaistin\xc4\x97s indai, knygos, svarstykl\xc4\x97s ir kt.) pateko \xc4\xaf Farmacijos skyriaus profesoriaus Benedikto \xc5\xa0iaulio kabinet\xc4\x85. 1946 m. did\xc5\xbeiojo pavasario potvynio metu vanduo aps\xc4\x97m\xc4\x97 ir sugadino visus r\xc5\xabsyje buvusius eksponatus, i\xc5\xa1liko tik tai, kas buvo profesoriaus kabinete._NEWLINE_1957 m. mirus prof. B. \xc5\xa0iauliui, eksponatai perduoti vyr. d\xc4\x97stytojui Alfonsui Kaikariui, skai\xc4\x8diusiam farmacijos istorijos paskaitas. Matydami A. Kaikario entuziazm\xc4\x85 ir dom\xc4\x97jim\xc4\x85si farmacijos praeitimi, j\xc4\xaf r\xc4\x97m\xc4\x97 Lietuvos vaistininkai: daug daikt\xc5\xb3 atve\xc5\xbe\xc4\x97 patys i\xc5\xa1 savo vaistini\xc5\xb3, dovanojo kolegos d\xc4\x97stytojai arba studentai. Eksponatai buvo kaupiami d\xc4\x97stytojo kabinete, v\xc4\x97liau \xe2\x80\x93 tuometinio Kauno medicinos instituto (KMI) Farmakologijos fakulteto koridoriaus spintose ir pal\xc4\x97p\xc4\x97je._NEWLINE_1973 m. vasar\xc4\x85, pritarus instituto rektoriui Zigmui Janu\xc5\xa1kevi\xc4\x8diui, nutarta instituto centrini\xc5\xb3 r\xc5\xabm\xc5\xb3 hole \xc4\xafrengti patalpas muziejui. Muziej\xc5\xb3 lank\xc4\x97 Farmacijos ir Gydomojo fakultet\xc5\xb3 studentai, provizori\xc5\xb3 tobulinimosi kurs\xc5\xb3 dalyviai, instituto sve\xc4\x8diai. Muziejuje buvo dirbama visuomeniniais pagrindais, ta\xc4\x8diau, be eksponat\xc5\xb3 kaupimo, vyko ir mokslinis darbas, kaupta archyvin\xc4\x97 med\xc5\xbeiaga._NEWLINE_1975 m. rugs\xc4\x97jo 26 d. muziejus prasipl\xc4\x97t\xc4\x97, jam skirtos patalpos instituto centriniuose r\xc5\xabmuose, \xc4\xafrengta ekspozicija \xe2\x80\x9eXIX a. Lietuvos miesto vaistin\xc4\x97\xe2\x80\x9c._NEWLINE_1971 m., panaudojus Aleksandro Vilei\xc5\xa1io ir Vytauto Siudiko kolekcijas, \xc4\xafkurtas KMI istorijos muziejus. Jame sukaupta Lietuvos medicinos istorijos med\xc5\xbeiagos: dokument\xc5\xb3, instrument\xc5\xb3 apra\xc5\xa1\xc5\xb3, \xc5\xbeymi\xc5\xb3 mokslinink\xc5\xb3 asmenini\xc5\xb3 daikt\xc5\xb3. 1985 m. buvo 1500 eksponat\xc5\xb3. 1979 m. \xc4\xafkurtas farmacijos liaudies muziejus. 1985 m. jame buvo apie 5600 eksponat\xc5\xb3. 1985 m., sujungus farmacijos ir KMI istorijos muziejus, \xc4\xafkurtas bendras muziejus._NEWLINE_1987 m. lapkri\xc4\x8dio 5 d. restauruotame XVI a. name  duris atv\xc4\x97r\xc4\x97 Lietuvos medicinos ir farmacijos istorijos muziejus. Jame yra du skyriai \xe2\x80\x93 medicinos ir farmacijos. Muziejaus rinkin\xc4\xaf sudaro Lietuvos medik\xc5\xb3 ir farmacinink\xc5\xb3 asmeniniai daiktai, medicinos prietaisai, dokumentai, ligonini\xc5\xb3 ir vaistini\xc5\xb3 \xc4\xafrengimai. \xc4\x8cia taip pat yra Lietuvos sveikatos moksl\xc5\xb3 universiteto mokomoji baz\xc4\x97, studentams skaitomos paskaitos, vyksta praktiniai u\xc5\xbesi\xc4\x97mimai Lietuvos medicinos ir farmacijos istorijos tema.\n_START_SECTION_\nMedicinos istorijos ekspozicija\n_START_PARAGRAPH_\nMedicinos skyriuje galima susipa\xc5\xbeinti su Lietuvos medicina 1918\xe2\x80\x931940 m. \xc4\x8cia rodomi tuometini\xc5\xb3 gydytoj\xc5\xb3 kabinetai: rentgenologo S. Laurinavi\xc4\x8diaus (1892\xe2\x80\x931978), stomatolog\xc4\x97s Zofijos \xc4\x8cerkeli\xc5\xabnien\xc4\x97s (1892\xe2\x80\x931979), aus\xc5\xb3, nosies, gerkl\xc4\x97s gydytojo Jurgio Aleknos (1873\xe2\x80\x931952). Stenduose i\xc5\xa1samiai nu\xc5\xa1vie\xc4\x8diama tuometinio Sveikatos departamento ligonini\xc5\xb3, sanatorij\xc5\xb3, medicinos draugij\xc5\xb3, socialini\xc5\xb3 globos organizacij\xc5\xb3 veikla. Kitoje sal\xc4\x97je galima su\xc5\xbeinoti apie auk\xc5\xa1tojo medicinos mokslo prad\xc5\xbei\xc4\x85 Kaune, Kauno medicinos universiteto istorij\xc4\x85.'